**Trods corona: Idrætsforeninger i Hvidovre Kommune går frem i 2021**

**Idrætsforeningerne under DIF og DGI i Hvidovre Kommune går frem med 405 medlemmer i kalenderåret 2021. Også på landsplan går foreningerne frem i medlemstal, men der er stadig lang vej til niveauet før pandemien.**

Corona-restriktionerne for idræts- og foreningslivet varede længere og var mere omfattende i 2021 end i 2020. Alligevel viser 2021-medlemstallene for Danmarks Idrætsforbund (DIF) og DGI en fremgang på 12.101 medlemmer. Dermed har idrætsforeninger under DIF og DGI nu 2.228.776 medlemmer tilsammen.

Også i Hvidovre Kommune er det lykkedes at komme igennem corona-året med en fremgang på 405 medlemmer, så der nu er 16.298 medlemmer i kommunens 71 idrætsforeninger under DIF og DGI.

Særligt indsatserne på børne- og ungeområdet har givet pote, og Hvidovre Kommune har fået 369 nye unge foreningsmedlemmer under 18 år. Især i aktiviteter som fodbold, håndbold, foreningsbaseret fitness og tennis har der været medlemsvækst.

”Hvidovre er jo en by med mange aktive foreninger og sportsklubber, og både foreningerne og kommunen gør en stor indsats for at vise vejen til et aktivt liv for både børn, unge, voksne og ældre”, siger formand for Kultur- og Fritidsudvalget i Hvidovre Kommune Kenneth Bak. ”Og det glæder mig særlig meget, at vi i Hvidovre har oplevet en fremgang i antallet af børn og unge, der tager del i foreningsidrætten. Det er jo et fokusområde, vi arbejder med sammen med DGI Storkøbenhavn”.

**Glæde over udviklingen**Efter en årrække med fremgang og historiske 2,3 millioner medlemmer i 2019, mistede DIF og DGI knap 90.000 medlemmer på landsplan i corona-året 2020. Nu er lidt af det tabte hentet ind igen, og den opadgående medlemskurve glæder DIF, som sender kredit til de frivillige.

”Først og fremmest glæder vi os over, at frafald er vendt til fremgang trods endnu et år med corona. Der er stadig tabt terræn at genvinde i forhold til 2019-tallene, men vi er på rette vej. Her må vi igen sende en stor tak til de mange frivillige, som har gjort en stor forskel og et fantastisk arbejde ude i landets foreninger i et svært år for idrætten,” siger DIF-formand Hans Natorp.

Den holdning deler DGI, og endnu flere medlemmer skal bydes indenfor i fremtiden.

”Vi er her i DGI Storkøbenhavn glade for at se, hvordan det tætte samarbejde med Hvidovre Kommune og foreningslivet igen bærer frugt. Vi er især stolte over at se, hvordan der nu er 369 flere børn og unge under 18 år, der deltager i foreningsfællesskaberne. Vores partnerskabsaftale med kommunen er netop sat i søen for at understøtte og udvikle de lokale idrætsforeningers behov”, siger DGI Storkøbenhavns lokalt bosatte bestyrelsesmedlem Finn Blohm.

DIF og DGI kvitterer samtidig for, at kommunerne har understøttet foreningslivet økonomisk og ydet andre former for hjælp.

**Visionsarbejdet fortsætter**Siden 2015 har DIF og DGI arbejdet sammen om Bevæg dig for livet-visionen med støtte fra Nordea-fonden og TrygFonden. Formålet er at gøre Danmark til verdens mest aktive nation, og i den forbindelse er der udviklet en lang række tilpassede idrætstilbud til foreninger og indgået samarbejder med 25 såkaldte visionskommuner, så endnu flere danskere bliver fysisk aktive.   
  
Samarbejdet med kommuner, idrætsforeninger og andre partnere fortsætter, og med udsigten til at COVID-19 bliver en mindre faktor i de kommende år, forventer DIF og DGI en stigning i fremtidens medlemstal.

**Fakta om medlemstal**Det samlede medlemstal for DGI og DIF på 2.228.776 unikke medlemmer er renset for, at flere idrætsforeninger/klubber er medlem af begge organisationer. Tallet er for kalenderåret 2021 og et medlem tæller med i statistikken, når der er tale om et medlemskab i mindst tre måneder af året.

Du kan dykke dybere ned i tallene for de to organisationer på henholdsvis:

[www.dif.dk/medlemstal](http://www.dif.dk/medlemstal) og [www.dgi.dk/medlemstal](https://www.dgi.dk/om/fakta/tal-og-referater/medlemstal)

**Om Bevæg dig for livet**Danmark skal være verdens mest idrætsaktive nation. En ambitiøs vision, som DGI og DIF arbejder for at indfri med støtte fra TrygFonden og Nordea-fonden. Bevæg dig for livet er den største partnerskabsaftale i dansk idræts historie og har på nuværende tidspunkt indgået forpligtende aftaler med 25 såkaldte visionskommuner. Udover kampagner, som skal give danskerne et ’kærligt puf’, tilbyder Bevæg dig for livet rådgivning og anbefalinger, events som Royal Run og en længere række tilpassede koncepter inden for diverse idræts- og motionsaktiviteter.

**Kontakt for yderligere kommentarer og informationer**

**Politiske kommentarer**

Formand for Kultur- og Fritidsudvalget i Hvidovre Kommune, Kenneth Bak: 9351 6167

Peder Nedergaard, bestyrelsesformand for DGI Storkøbenhavn: 4255 7550

Hans Natorp, formand i DIF: 3144 4015

**For spørgsmål til tal:**

Kasper Lund Kirkegaard, teamleder for Politik og Analyse i DGI Storkøbenhavn: 2974 4982   
Lau Tofft-Jørgensen, analytiker i DIF Analyse: 2331 0220